Α.Γ.Ο. Ρεθύμνου

Ο **Αθλητικός Γυμναστικός Όμιλος Ρεθύμνου** (**Α.Γ.Ο.Ρ.**) αποτελεί ελληνικό αθλητικό σωματείο που δραστηριοποιείται στην πόλη του Ρεθύμνου, στον ομώνυμο νομό, όπου βρίσκεται και η έδρα του, το Δημοτικό Κλειστό Γυμναστήριο Ρεθύμνου «Μελίνα Μερκούρη». Έτος ίδρυσής του είναι το 1986 και χρώματα το μπλε και το λευκό.

Πρόσφατα, το επαγγελματικό τμήμα ανδρών του συλλόγου χρησιμοποιούσε τον διακριτικό τίτλο *Ρέθυμνο Aegean BC*, ενσωματώνοντας και το όνομα του επίσημου χορηγού του, της Aegean Airlines. Το 2015 πήρε το διακριτικό τίτλο **Ρέθυμνο Cretan Kings**.

Η ομάδα μετείχε στο πρωτάθλημα της Α1 Εθνικής κατηγορίας (Basket League) ως **Α.Γ.Ο. Ρεθύμνου ΚΑΕ**. Την σεζόν 2024-25 η ομάδα ήταν πρωταθλήτρια της Α' ΕΚΑΣΚ και προβιβάστηκε στην Γ' Εθνική κατηγορία.

## Ιστορικό
Ο Α.Γ.Ο. Ρεθύμνου ιδρύθηκε ως σύλλογος το 1965 από τους Γιάννη Χαλκιαδάκη και Αντώνη Βιστάκη. Ο δεύτερος αποτέλεσε και τον πρώτο πρόεδρο του συλλόγου. Το τμήμα καλαθοσφαίρισης ιδρύθηκε το 1986 από τον καθηγητή φυσικής αγωγής Τάσο Τριαντάφυλλο.

Η ομάδα ξεκίνησε την πορεία της από τα τοπικά πρωταθλήματα που διοργανώνει η Ε.ΚΑ.Σ.Κ. και συγκεκριμένα από τη Β' Κατηγορία Ανδρών τη χρονιά 1986-87. Στην κατηγορία αυτή παρέμεινε για μία δεκαετία, μέχρι και το 1997-98, οπότε κατέλαβε την 1η θέση και το δικαίωμα ανόδου. Δύο χρόνια μετά, την άνοιξη του 2000, αναδείχθηκε πρωταθλήτρια ομάδα της Ε.ΚΑ.Σ.Κ. κερδίζοντας εισιτήριο για τα πανελλήνια πρωταθλήματα.

Η θητεία του συλλόγου στη Γ' Εθνική Κατηγορία είχε διάρκεια μια τετραετία. Συγκεκριμένα, την περίοδο 2000-01 κατέλαβε την 6η θέση στο Πρωτάθλημα, το 2001-02 την 3η θέση και το 2002-03 την 4η θέση.

### Διαδοχικές άνοδοι και συμμετοχή στον Τελικό του Κυπέλλου (2003&#45;2007)
Την επόμενη περίοδο, 2003-04, προπονητής του συλλόγου ορίστηκε ο Στέργιος Κουφός. Με μόλις δύο ήττες στο παθητικό της, η ομάδα στέφθηκε πρωταθλήτρια και ανέβηκε στη Β' Εθνική Κατηγορία. Εξαιρετική χρονιά υπήρξε και η επόμενη, 2004-05, καθώς ο σύλλογος αναδείχθηκε και πάλι πρωταθλητής στην κατηγορία του.  
 
Η λήξη της αγωνιστικής περιόδου 2005-06 βρήκε τον Α.Γ.Ο.Ρ. να έχει τερματίσει στην 3η θέση της Α2 Εθνικής Κατηγορίας, η οποία διεξήχθη σε κοινό Όμιλο 16 συλλόγων. Ισοβαθμώντας με το δεύτερο Αιγάλεω, με 21 νίκες και 9 ήττες, αποδείχθηκε ο άτυχος της περίστασης και έχασε την άνοδο. Στα πλαίσια του θεσμού του Κυπέλλου Ελλάδος αγωνίστηκε σε 4 αγώνες της Α' Φάσης, αποκλείοντας διαδοχικά την Α.Ε. Ταύρος (52-58), τον Δ.Α.Σ.Α.Λ.(68-90)  και το Παλαιό Φάληρο (74-78). Την πορεία του διέκοψε το Κολλέγιο ICBS που τον υποχρέωσε σε ήττα με σκορ (82-67).

Το χαμένο έδαφος αναπληρώθηκε την επόμενη χρονιά, 2006-07, οπότε και ο σύλλογος κατετάγη μεν 3ος, αλλά εξαιτίας της αδυναμίας του πρωτοπόρου Σπόρτιγκ Αθηνών να αγωνιστεί στην Α1 Εθνική Κατηγορία, τη θέση του πήρε η ομάδα του Ρεθύμνου. Στη διάρκεια της χρονιάς αντιμετώπισε 15 αντιπάλους, συλλέγοντας 19 νίκες και 11 ήττες.

Την ίδια χρονιά ο σύλλογος πέτυχε και την πιο αξιοσημείωτη διάκριση της μέχρι τώρα πορείας του, τη συμμετοχή του σε Τελικό Κυπέλλου Ελλάδος, όντας μάλιστα ομάδα που δεν αγωνιζόταν στην Α1 Εθνική Κατηγορία. Συμμετείχε σε όλες τις αγωνιστικές της διοργάνωσης, σε 9 αγώνες στο σύνολο. Απέκλεισε διαδοχικά τους συλλόγους: Περιστέρι (64-69), Νήαρ Ηστ Καισαριανής (72-64), Ηλυσιακό (70-59), Σπόρτιγκ Αθηνών (70-78), Πανιώνιο Σμύρνης (80-79), ΠΑΟΚ (93-82), καθώς και τον Κολοσσό Ρόδου στους διπλούς ημιτελικούς (74-73 ήττα, 85-60 νίκη). Ακολούθησε ο Μεγάλος Τελικός που διεξήχθη στο Κλειστό Γυμναστήριο του Ο.Α.Κ.Α. στην Αθήνα στις 25 Μαρτίου 2007. Εκεί το Ρέθυμνο βρήκε το ανυπέρβλητο εμπόδιο του Παναθηναϊκού του Ομπράντοβιτς, γνωρίζοντας την ήττα με σκορ 87-48 (ημίχρονο 44-27).

### Πρώτη θητεία στην Α1 και επιστροφή στην Α2 Εθνική (2007-2010)
Έχοντας πετύχει την προηγούμενη χρονιά τη μεγαλύτερη επιτυχία στη μέχρι τότε ιστορία του, το Ρέθυμνο ξεκίνησε την πρώτη πορεία του στην Α1 Εθνική Κατηγορία με αισιοδοξία. Ωστόσο η περίοδος 2007-08 δεν είχε ιδανική εξέλιξη, με την ομάδα να συγκεντρώνει συνολικά 9 νίκες και 17 ήττες. Οι ομάδες των ΠΑΟΚ, Κολοσσού Ρόδου και το Ρέθυμνο βρέθηκαν να παλεύουν έως την ύστατη στιγμή  με στόχο τη σωτηρία, με την κατάσταση να περιπλέκεται μετά τη λήξη της 25ης και προτελευταίας αγωνιστικής στην οποία οι Κρητικοί όχι μόνο νίκησαν άνετα το «Δικέφαλο του Βορρά», αλλά και τον υποχρέωσαν σε μια από τις βαρύτερες ήττες της ιστορίας του (89-62). Στην τελευταία αγωνιστική, ωστόσο, το Ρέθυμνο ηττήθηκε από τον Ολυμπιακό με 80-48 και βάσει της τριπλής ισοβαθμίας σώθηκαν οι ΠΑΟΚ και Κολοσσός. Το Ρέθυμνο κατέλαβε τη 13η θέση με αποτέλεσμα να ακολουθήσει την Ολυμπιάδα Πατρών στην Α2 Εθνική. Στη διοργάνωση του Κυπέλλου Ελλάδος, έλαβε μέρος στις 3 αγωνιστικές της Β' Φάσης αποκλείοντας διαδοχικά τον Αμύντα Υμηττού (62-94)  και την Ξάνθη (71-80). Την πορεία του διέκοψε η ΑΕΚ επικρατώντας απέναντι στο Ρέθυμνο με σκορ 78-84.

Η εκκίνηση της χρονιάς 2008-09 βρήκε την ομάδα στην Α2 Εθνική όπου κλήθηκε να ανταγωνιστεί 15 συλλόγους σε κοινό Όμιλο. Ολοκλήρωσε τις αγωνιστικές της υποχρεώσεις στην 6η θέση του τελικού βαθμολογικού πίνακα έχοντας συγκεντρώσει 17 νίκες και 13 ήττες και παραμένοντας χωρίς καμία περιπέτεια στην κατηγορία. Σε ό,τι αφορά το Κύπελλο ηττήθηκε με σκορ 86-76 από τον Ηλυσιακό γνωρίζοντας τον αποκλεισμό κατά την 1η αγωνιστική της Α' Φάσης.

Το καλοκαίρι του 2009 ελήφθη η απόφαση μετονομασίας του συλλόγου σε Ρέθυμνο BC, εξαιτίας της επιθυμίας των ανθρώπων της ομάδας να προβάλλεται μέσω του ονόματος η πόλη καταγωγής του. Η απόφαση αυτή δεν είχε σχέση με οικονομικές εκκρεμότητες.

Παραμένοντας στην Α2 Εθνική υπό τους ίδιους όρους διεξαγωγής του Πρωταθλήματος, το Ρέθυμνο συγκέντρωσε την αγωνιστική περίοδο 2009-10 14 νίκες και 16 ήττες. Αξιοπερίεργα προέκυψε τετραπλή ισοβαθμία ανάμεσα στις θέσεις 7 έως 10 του βαθμολογικού πίνακα, με την κρητική ομάδα να τοποθετείται τελικά στην πρώτη από αυτές. Στη διοργάνωση του Κυπέλλου, αγωνίστηκε μόνο στην Α' Φάση, αποκλείοντας αρχικά τον Απόλλωνα Καλαμαριάς με σκορ 74-76, ενώ στη συνέχεια ηττήθηκε από τον Ηρακλή Θεσσαλονίκης με ευρεία διαφορά (90-62) και αποκλείστηκε.

### Καθιέρωση στην Α1 Εθνική (2010&#45;2020)

Η αγωνιστική περίοδος 2010-11 ήταν επίσης κομβικής σημασίας στην πορεία του συλλόγου, καθώς ήταν αυτή που σηματοδότησε την επιστροφή - και τη μετέπειτα καθιέρωσή - του στην Α1 Εθνική Κατηγορία. Σε μια χρονιά που αντιμετώπισε 15 αντιπάλους σε κοινό Όμιλο, με προπονητή πάντα το Στέργιο Κουφό, συγκέντρωσε 20 νίκες και 10 ήττες, με αποτέλεσμα να «κλειδώσει» μια αγωνιστική πριν τη λήξη του Πρωταθλήματος τη 2η θέση της τελικής κατάταξης. Σαν αποτέλεσμα εξασφάλισε την άνοδο, ακολουθώντας τον πρωτοπόρο Κ.Α.Ο. Δράμας. Στο θεσμό του Κυπέλλου Ελλάδος, αποκλείστηκε νωρίς, γνωρίζοντας ήττα από τον επίσης Κρητικό Ο.Φ.Η. στην 1η Αγωνιστική με το πλούσιο σκορ 92-96.

Η περίοδος 2011-12 αποτελεί τη μία από τις δύο επιφανέστερες στη μέχρι σήμερα πορεία του συλλόγου. Αν και άρτι αφιχθείς από την Α2 Εθνική, κατόρθωσε να συλλέξει 15 νίκες και 9 ήττες στην κανονική περίοδο (στο Πρωτάθλημα συμμετείχαν 13 ομάδες) και να βρεθεί στην 4η θέση της βαθμολογικής κατάταξης. Ακολούθως συμμετείχε στα Playoffs, κλείνοντας τη χρονιά στη «Φάση των 8», όπου αντιμετώπισε τον Πανιώνιο (2 ήττες, 71-83 και 67-74). Στον τελικό βαθμολογικό πίνακα βρέθηκε στην 5η θέση. Σε ό,τι αφορά το Κύπελλο, το Ρέθυμνο συμμετείχε σε δύο παιχνίδια της Β' Φάσης: αρχικά απέκλεισε τα Εκπαιδευτήρια Δούκα σε αγώνα που έληξε με σκορ 47-79, ενώ κατόπιν την πορεία του σταμάτησε οριακά ο Ηλυσιακός με σκορ 78-76.

Την επόμενη χρονιά, 2012-13 η ομάδα του Ρεθύμνου διατήρησε τη δυναμική της συνεχίζοντας σταθερά να συλλέγει νίκες, κλείνοντας την κανονική περίοδο με 17 νίκες και 9 ήττες στην κανονική περίοδο, όσες και ο ΠΑΟΚ. Οι Θεσσαλονικείς κατατάχθηκαν τέταρτοι, αφήνοντας τους Ρεθυμνιώτες πέμπτους λόγω του πλεονεκτήματος 4 πόντων που αποκόμισαν από τις μεταξύ τους αναμετρήσεις. Οι δύο ομάδες ανανέωσαν το ραντεβού τους για τον πρώτο γύρο των Playoffs και εκεί οι Ρεθυμνιώτες πέτυχαν το sweep προκρινόμενοι στους ημιτελικούς για πρώτη φορά στην ιστορία τους (2 νίκες, 75-71 και 88-65). Εκεί η ομάδα της Κρήτης κλήθηκε να αντιμετωπίσει τον Ολυμπιακό Πειραιώς, από τον οποίο ηττήθηκε τρεις συνεχόμενες φορές (77-62, 87-72, 67-80), κλείνοντας τη χρονιά στην 4η θέση πανελλαδικά. Την ίδια χρονιά η ομάδα αγωνίστηκε απευθείας στους Προημιτελικούς του Κυπέλλου Ελλάδος, όπου και γνώρισε την ήττα από την Ε.Κ. Καβάλας με σκορ (77-74). Αξιοσημείωτα το Μάρτιο της χρονιάς αυτή τερματίστηκε η συνεργασία της Κ.Α.Ε. με το Στέργιο Κουφό μετά από 8 χρόνια, με τη θέση του να αναλαμβάνουν οι Θανάσης Γιαπλές και Σταύρος Μυκονιάτης ως πρώτος προπονητής και βοηθός αντίστοιχα.

Έχοντας τερματίσει αρκούντως ψηλά στη βαθμολογία, το Ρέθυμνο είχε τη δυνατότητα συμμετοχής στο EuroCup που θα ξεκινούσε το επόμενο φθινόπωρο. Ωστόσο οι ιθύνοντες του συλλόγου αποφάσισαν πως δεν υπήρχε επαρκές κίνητρο για να λάβει η ομάδα την οικονομική αυτή επιβάρυνση.

Μετά από δύο χρόνια στην κορυφή των δυνατοτήτων του, η αγωνιστική κάμψη επήλθε για το Ρέθυμνο το 2013-14 οπότε και ολοκλήρωσε τις αγωνιστικές του υποχρεώσεις στην 9η θέση της τελικής βαθμολογίας, με 10 νίκες και 16 ήττες. Η θέση αυτή σήμαινε την άνετη παραμονή του στη μεγάλη κατηγορία, αλλά δεν άφηνε και περιθώρια βελτίωσης της θέσης του μέσω των PlayOffs. Στη διοργάνωση του Κυπέλλου κλήθηκε να αντιμετωπίσει απευθείας στους Προημιτελικούς τον Παναθηναϊκό από τον οποίο αποκλείστηκε κατόπιν ήττας με σκορ το ευρύ 52-83.

## Τίτλοι και Διακρίσεις
**Κύπελλο Ελλάδας**

* Φιναλίστ: 2007
* Προημιτελικά: 2013, 2014, 2016, 2018, 2020

**Πρωταθλήματα**

* Πρωτάθλημα Α1 Εθνικής: 4η θέση 2012-13
* Πρωταθλήματα Ε.Κ.Α.Σ.Κ: (2) 1999-00, 2024-25
* Πρωτάθλημα Γ΄ Εθνικής: (1) 2003-04
* Πρωτάθλημα Β΄ Εθνικής: (1) 2004-05

## Περίοδοι σε εθνικές κατηγορίες

### Συμμετοχές στις εθνικές κατηγορίες

*Γ' Εθνική: 5 (2000-01, 2001-02, 2002-03, 2003-04, 2025-26)
*Β' Εθνική: 1 (2004-05)
*Α2 Εθνική: 5 (2005-06, 2006-07, 2008-09, 2009-10, 2010-11)
*Μπάσκετ Λιγκ: 10 (2007-08, 2011-12, 2012-13, 2013-14, 2014-15, 2015-16, 2016-17, 2017-18, 2018-19, 2019-20)

## Προπονητές

## Διακεκριμένοι καλαθοσφαιριστές

## Χορηγίες και σήμα
Ο κύριος χορηγός της ομάδας, αναφέρεται στη διακριτική ονομασία και στο σήμα της ομάδας. Στο παρελθόν η ομάδα εμπεριείχε στην ονομασία της το χορηγό Aegean. Το 2015, η ομάδα μετονομάστηκε λόγω της χορηγίας από την Cretan Kings, με νέο λογότυπο και χρώματα.Το 2018 το σήμα άλλαξε μορφη λόγω αλλαγής λογοτυπου  της εταιρείας Και το 2019 αλλάζουν τα χρώματα και μπαίνει με την επωνυμία RETHYMNO TOWN


Αρχείο:A.G.O. Rethymnou Old Basketball Logo.jpg|Έως το 2008
Αρχείο:ΡέθυμνοBC.jpg|2018-2019
Αρχείο:Rethymno Cretan Kings BC logo.png|2019-σήμερα


## Εξωαθλητική δραστηριότητα
Τον Απρίλιο του 2013, ο Πρόεδρος της Ελληνικής Δημοκρατίας, Κάρολος Παπούλιας, υποδέχθηκε τους αθλητές, τους προπονητές και το Δ.Σ. της ομάδας προκειμένου να τους συγχαρεί για το κοινωνικό τους έργο.

## Παραπομπές


## Εξωτερικοί σύνδεσμοι

* Ρέθυμνο Aegean BC, επίσημος ιστότοπος του συλλόγου.
* Ρέθυμνο Aegean BC, παρουσίαση και στατιστικά του συλλόγου στον επίσημο ιστότοπο του Ε.Σ.Α.Κ.Ε.
* Κλειστό Ρεθύμνου «Μελίνα Μερκούρη», πληροφορίες και φωτογραφίες στον ιστότοπο Stadia.gr


Κατηγορία:Αθλητικοί σύλλογοι Ρεθύμνου
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.ΚΑ.Σ.Κ.
Κατηγορία:Ιδρύσεις αθλητικών συλλόγων το 1986
Κατηγορία:Ιδρύσεις ομάδων καλαθοσφαίρισης το 1986